
Potravinári: Podiel privátnych značiek zostáva na vysokej úrovni, slovenský pôvod má necelá tretina privátiek

Bratislava 11. september 2026: Podľa aktuálneho prieskumu Potravinárskej komory Slovenska (PKS) zostal podiel vystavenia privátnych značiek v maloobchode v roku 2026 na úrovni 26,0 %. Privátne značky tak naďalej tvoria viac ako štvrtinu výrobkov vystavených na pultoch slovenských maloobchodných predajní. Najvyšší podiel privátnych značiek má dlhodobo Lidl, kde tvoria 51,9 % vystaveného sortimentu. Nasleduje Biedronka s podielom 27,3 % a Kaufland s 24,1 %. Z hľadiska kategórií sú privátne značky najsilnejšie zastúpené pri mlieku, olejoch a konzervovaných produktoch. Slovenský pôvod má pritom len 31,4 % výrobkov pod privátnou značkou, kým pri značkových výrobkoch dosahuje podiel slovenského pôvodu 43,6 %.

Potravinárska komora Slovenska uskutočnila aj v roku 2026 prostredníctvom agentúry Go4insight prieskum vystavenia privátnych značiek obchodných reťazcov na pultoch v maloobchode. Prieskum sa realizuje od roku 2013 a kvôli kontinuite dát používa rovnakú metodológiu. V roku 2026 sa uskutočnil osobným zberom dát v 330 predajniach maloobchodných sietí na celom Slovensku. Monitorovaných bolo približne 13 000 výrobkov v 16 kategóriách. Zber údajov prebiehal od 26. februára do 31. marca 2026.

Podľa výsledkov prieskumu dosiahol podiel vystavenia privátnych značiek v roku 2026 úroveň 26,0 %, čo je rovnaká hodnota ako v roku 2025. Privátne značky tak zostávajú naďalej výrazne zastúpenou súčasťou ponuky slovenských maloobchodných predajní.
„Výsledky tohtoročného prieskumu potvrdzujú, že privátne značky si na slovenských regáloch udržiavajú stabilnú pozíciu. Ich podiel sa medziročne nezmenil a už niekoľko rokov sa pohybuje na relatívne vysokej úrovni. Pre spotrebiteľa predstavujú často cenovo dostupnú alternatívu, zároveň však treba poukazovať nielen na cenovú výhodu pre spotrebiteľa, ale aj riziká spojené s výraznou marketingovou podporou privátnych značiek. Výrobcovia potravín sa musia presadiť v silnej konkurencii chuťou atraktívnou pre spotrebiteľa, vybudovať povedomie o značke investíciami do inovácií a marketingu. A potom príde obchodný reťazec s návrhom, že z úspešného príbehu výrobcu vyrobí výrobok bez mena, čim zo značkových výrobkov s úspešným príbehom vytvára komodity,“ uvádza Daniel Poturnay, prezident Potravinárskej komory Slovenska

Ako vyzerá zastúpenie privátnych značiek v jednotlivých obchodných sieťach?

Retailové siete majú rozdielne stratégie, čo sa týka ponuky výrobkov pod privátnymi značkami. Najvyšší podiel privátnych značiek je dlhodobo v predajniach Lidla, kde v roku 2026 tvorili 51,9 % vystaveného sortimentu. Druhý najvyšší podiel zaznamenala Biedronka s 27,3 % a tretie miesto patrí Kauflandu s 24,1 %. COOP Jednota si udržiava stabilný podiel privátnych značiek na úrovni 19,7 %.
V ostatných sledovaných sieťach sa podiel privátnych značiek pohybuje od 3,7 % do 18,1 %. Tesco dosiahlo 18,1 %, FRESH 16,8 %, Billa 14,0 %, CBA 9,4 % a najnižší podiel má skupina Terno vrátane značiek Kraj a Moja Samoška – 3,7 %.
Podiel privátnych potravín na predajných pultoch vybraných obchodných reťazcov:

				Rok 2026	Zmena oproti roku 2025
COOP Jednota			19,7 %			-  0,2 p .b.
CBA				  9,4 %			+ 0,8 p .b.
Billa				14,0 %			-  0,1 p .b.
TESCO				18,1 %			+ 0,2 p .b.
Kaufland			24,1 %			-  0,7 p. b.
Lidl				51,9 %			-  0,3 p .b.
Biedronka			27,3 %			-   5,2 p.b.
Fresh				16,8 %			-  0,1 p. b.
Terno				  3,7 %			-  2,4 p. b.


Ako vyzerá podiel privátnych značiek v jednotlivých kategóriách potravín?
Najvyšší podiel zastúpenia privátnych výrobkov na regáloch je v kategóriách mlieko (51 %), oleje (47 %), konzervované produkty (46 %), mäsové výrobky – balené, nemrazené (43 %) a mliečne výrobky – prírodné syry (41 %). Najnižší podiel privátnych výrobkov je v kategóriách víno (7 %), liehoviny a destiláty (9 %) a pivo (10 %).
V porovnaní s minulým rokom sa najvýraznejšie zvýšil podiel privátnych značiek pri olejoch, a to o 5 percentuálnych bodov. O 3 percentuálne body vzrástol podiel pri mliečnych výrobkoch – prírodných syroch. Naopak, pri mlieku klesol podiel privátnych značiek o 4 percentuálne body
„Aj tento rok vidíme, že privátne značky majú najsilnejšie zastúpenie najmä v kategóriách, ktoré majú viac komoditný charakter – pri mlieku, olejoch, konzervovaných produktoch či mäsových a mliečnych výrobkoch. Naopak, pri víne, liehovinách a pive zostáva ich podiel dlhodobo nízky. Spotrebiteľ sa v týchto kategóriách pravdepodobne viac orientuje na konkrétne značky a overené produkty,“ uvádza Daniel Poturnay.

Podiel privátnych výrobkov na pultoch predajní SR podľa kategórií:

Rok 2026	Zmena oproti roku 2025
Mlieko				51 %			-   4 p. b
Oleje				47 %			+ 5 p. b.
Konzervované produkty		46 %			-  0 p. b.
Mäsové výrobky			43 %			+ 1 p. b.
Mliečne výrobky – prírodné syry	41 %			+ 3 p. b.
Mliečne výrobky – ostatné		37 %			+ 2 p .b.
Cestoviny			37 %  			+ 2 p. b.
Trvanlivé pečivo (balené)		32 %			   0 p .b.
Spracované produkty		32 %			+ 1 p. b.
Nealko				28 %			-  1 p .b.
Vody a minerálky 			25 %			   0 p. b.
Cukrovinky čokoládové		23 %			   0 p. b.
Cukrovinky nečokoládové		15 %			-  1 p. b.
Pivo				10 %			-  1 p. b.
Liehoviny a destiláty		  9 %			-  1 p. b.
Víno				  7 %			   0 p. b.


Ako vyzerá zastúpenie slovenských potravín v rámci privátnych značiek obchodných reťazcov?
Výsledky prieskumu ukazujú, že slovenské výrobky sú naďalej výrazne menej zastúpené medzi privátnymi značkami ako medzi značkovými výrobkami. Kým pri značkových výrobkoch dosahuje podiel slovenského pôvodu 43,6 %, pri výrobkoch pod privátnou značkou je to len 31,4 %. Medziročne sa podiel slovenských výrobkov medzi privátnymi značkami mierne znížil z 31,5 % na 31,4 %.
„Aj keď celkový podiel privátnych značiek zostáva stabilný, z pohľadu slovenských výrobcov je dôležité sledovať, kto tieto výrobky vyrába. Podiel slovenského pôvodu je pri privátnych značkách stále výrazne nižší ako pri značkových výrobkoch. Pre slovenských potravinárov môže výroba privátnych značiek predstavovať významnú súčasť spolupráce s obchodnými reťazcami, avšak prílišné naviazanie investícií do výroby privátnych značiek môže pre výrobcov znamenať existenčné ohrozenie, pokiaľ spolupráca s reťazcom na výrobe privátnej značky skončí a výrobca nemá dostatočne silnú značku, aby sa udržal na trhu,“ uvádza Daniel Poturnay.
Podiel slovenských výrobkov podľa typu výrobku v roku 2026:
· značkové výrobky: 43,6 % 
· privátne značky: 31,4 % 
„Pre domácich výrobcov je dôležité, aby slovenské potraviny zostávali konkurencieschopné nielen v segmente vlastných značiek výrobcov, ale aj pri výrobe privátnych značiek. Stabilná spolupráca obchodných reťazcov a slovenských potravinárov môže byť jedným zo spôsobov, ako udržať čo najväčšiu časť potravinárskej výroby a pridanej hodnoty na Slovensku,“ uzatvára Daniel Poturnay.


Potravinárska komora Slovenska je záujmovým združením právnických osôb, založeným potravinárskymi firmami pôsobiacimi na Slovensku s cieľom spolupracovať pri obhajovaní spoločných záujmov potravinárskeho priemyslu na úrovni štátnych a mimovládnych inštitúcií. Hlavným poslaním Potravinárskej komory Slovenska je podpora rozvoja legislatívy, konkurencieschopnosti priemyslu, ochrana spotrebiteľa a životného prostredia, kvalita a bezpečnosť výrobkov, trvale udržateľný rozvoj a v neposlednom rade tiež zdravý životný štýl. Zdravý životný štýl v našom ponímaní predstavuje vyvážená výživa, vyvážený príjem a výdaj energie, fyzická aktivita a zdravie. Potravinárska komora Slovenska pôsobí v Slovenskej republike od septembra 2002. Najdôležitejšou prioritou, ku ktorej smerujú všetky naše aktivity, je ochrana spoločných záujmov potravinárskeho priemyslu, a to nielen v Slovenskej republike, ale v rámci celej Európskej únie.


Kontakt: Jana Venhartová, riaditeľka, venhartova@pks.sk, +421 903 468 149

